CELEX: 32013R0964
Language: mt
Date: 2013-10-09 00:00:00
Title: Regolament ta’ Implimentazzjoni tal-Kummissjoni (UE) Nru 964/2013 tad- 9 ta’ Ottubru 2013 dwar l-iffissar ta’ rata ta’ aġġustament għall-pagamenti diretti stipulati fir-Regolament tal-Kunsill (KE) Nru 73/2009 fir-rigward tas-sena kalendarja 2013

10.10.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 268/5
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 964/2013
   tad-9 ta’ Ottubru 2013
   dwar l-iffissar ta’ rata ta’ aġġustament għall-pagamenti diretti stipulati fir-Regolament tal-Kunsill (KE) Nru 73/2009 fir-rigward tas-sena kalendarja 2013
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (1), u b’mod partikolari l-Artikolu 18(4) tiegħu,
   Wara li kkonsultat mal-Kumitat dwar il-Fondi Agrikoli,
   Billi:
   
               (1)
            
            
               L-Artikolu 11(1) tar-Regolament tal-Kunsill (KE) Nru 73/2009 (2) jistabbilixxi li fis-sena finanzjarja 2014, l-ammonti għall-finanzjament tan-nefqa marbuta mas-suq u l-pagamenti diretti tal-Politika Agrikola Komuni (PAK) għandhom jirrispettaw il-limiti massimi annwali stipulati fl-applikazzjoni tar-Regolament adottat mill-Kunsill skont l-Artikolu 312(2) tat-Trattat dwar il-Funzjonament tal-Unjoni Ewropea (it-Trattat). L-Artikolu 11(1) tar-Regolament (KE) Nru 73/2009 jistabbilixxi wkoll li aġġustament tal-pagamenti diretti (dixxiplina finanzjarja) għandha tiġi ddeterminata meta l-previżjonijiet għall-finanzjament tal-pagamenti diretti u n-nefqa marbuta mas-suq, miżjuda mal-ammonti li jirriżultaw mill-applikazzjoni tal-Artikoli 10c u 136 ta’ dak ir-Regolament imma qabel l-applikazzjoni tal-Artikolu 10a tiegħu u mingħajr ma jitqies il-marġini ta’ EUR 300 000 000, jindikaw li l-livell massimu annwali se jinqabeż. Skont l-Artikolu 11(2) tar-Regolament (KE) Nru 73/2009, il-Parlament Ewropew u l-Kunsill kellhom jiddeterminaw dak l-aġġustament sat-30 ta’ Ġunju.
            
         
               (2)
            
            
               Il-previżjonijiet għall-pagamenti diretti u għan-nefqa relatata mas-suq iddeterminati fl-Abbozz tal-Baġit tal-Kummissjoni 2014 wrew il-bżonn li jkun hemm dixxiplina finanzjarja. L-Abbozz tal-Baġit ġie stabbilit billi kien ikkunsidrat ammont ta’ dixxiplina finanzjarja ta’ EUR 1 471,4 miljun, inkluż ammont ta’ riżerva għall-kriżijiet fis-settur agrikolu. Għaldaqstant, għandha tiġi ddeterminata rata ta’ aġġustament għall-pagamenti diretti elenkati fl-Anness I tar-Regolament (KE) Nru 73/2009.
            
         
               (3)
            
            
               Fil-25 ta’ Marżu 2013 il-Kummissjoni adottat proposta għal Regolament tal-Parlament Ewropew u tal-Kunsill dwar l-iffissar ta’ rata ta’ aġġustament għall-pagamenti diretti stipulati fir-Regolament (KE) Nru 73/2009 fir-rigward tas-sena kalendarja 2013 (3). Il-Parlament Ewropew u l-Kunsill ma kinux iddeterminaw dak l-aġġustament sat-30 ta’ Ġunju, kif previst fl-Artikolu 11(2) tar-Regolament (KE) Nru 73/2009. Għalhekk, skont l-Artikolu 18(4) tar-Regolament (KE) Nru 1290/2005 jekk sat-30 ta’ Ġunju dawn l-aġġustamenti ma jkunux ġew stabbiliti, il-Kummissjoni trid tistabbillixxihom.
            
         
               (4)
            
            
               Ir-Regolament tal-Kunsill li jistabbilixxi l-qafas finanzjarju pluriennali skont l-Artikolu 312(2) tat-Trattat għadu ma ġiex adottat. Għalhekk, bħala miżura ta’ prekawzjoni, il-limitu massimu annwali ta’ EUR 44 130 miljun għas-sena finanzjarja 2014, kif previst fil-ftehim politiku milħuq fis-27 ta’ Ġunju 2013 bejn il-Parlament, il-Presidenza tal-Kunsill u l-Kummissjoni dwar il-Qafas Finanzjarju Pluriennali 2014-2020, għandu jintuża għall-kalkolu tal-aġġustament msemmi hawn fuq.
            
         
               (5)
            
            
               Skont l-Artikolu 18(5) tar-Regolament (KE) Nru 1290/2005, ir-rata ta’ aġġustament tista’ tiġi adattata mill-Kunsill fuq proposta tal-Kummissjoni sal-1 ta’ Diċembru 2013, abbażi ta’ informazzjoni ġdida fil-pussess tagħha. Jekk ikun hemm informazzjoni ġdida, il-Kummissjoni se tipproponi l-adattament tar-rata ta’ aġġustament fil-ħarifa, fil-kuntest tal-Ittra ta’ Emenda għall-Abbozz tal-Baġit 2014 b’kunsiderazzjoni tal-informazzjoni l-ġdida disponibbli. Imbagħad, il-Kunsill jista’ jadatta r-rata ta’ aġġustament sal-1 ta’ Diċembru 2013.
            
         
               (6)
            
            
               Bħala regola ġenerali, il-bdiewa li jissottomettu applikazzjoni għall-għajnuna għall-pagamenti diretti għal sena kalendarja waħda (N) huma mħallsin f’perjodu fiss ta’ pagament li jaqa’ taħt is-sena finanzjarja (N + 1). Madanakollu, l-Istati Membri għandhom il-possibbiltà li jagħmlu pagamenti tardivi, sa ċertu limitu, lill-bdiewa lil hinn minn dan il-perjodu ta’ pagament mingħajr ebda limiti ta’ żmien. Tali pagamenti tardivi jistgħu jaqgħu f’sena finanzjarja sussegwenti. Meta d-dixxiplina finanzjarja tiġi applikata f’sena kalendarja partikolari, ir-rata ta’ aġġustament ma għandhiex tiġi applikata għal pagamenti li għalihom l-applikazzjonijiet għall-għajnuna jkunu ġew sottomessi fis-snin kalendarji għajr dik li għaliha tapplika d-dixxiplina finanzjarja. Għaldaqstant, biex jiġi żgurat it-trattament ugwali tal-bdiewa, huwa xieraq’ li jiġi stipulat li r-rata ta’ aġġustament għandha tiġi applikata biss għall-pagamenti li għalihom l-applikazzjonijiet għall-għajnuna jkunu ġew sottomessi fis-sena kalendarja li għaliha d-dixxiplina finanzjarja hi applikata, irrespettivament minn meta l-pagament isir lill-bdiewa.
            
         
               (7)
            
            
               Fil-ftehim politiku dwar ir-riforma tal-PAK tas-26 ta’ Ġunju 2013, ġie deċiż li d-dixxiplina finanzjarja se tapplika għall-pagamenti diretti li jkunu aktar minn EUR 2 000. Barra minn hekk huwa previst ukoll li r-rimborż ta’ approprjazzjonijiet mhux użati (jekk ikun hemm) fi tmiem is-sena finanzjarja għandu jitħallas lill-bdiewa soġġetti għal dixxiplina finanzjarja tas-sena ta’ wara. Sabiex tkun żgurata l-konsistenza, huwa xieraq li jiġi ffissat l-istess limitu matul is-snin. Id-dixxiplina finanzjarja għandha tiġi applikata b’mod simili għas-sena kalendarja 2013 biex tkun konsistenti ma’ dak li ġie miftiehem li jiġi applikat fil-futur; għaldaqstant, huwa xieraq tiġi prevista biss l-applikazzjoni tar-rata ta’ aġġustament meta l-ammonti jeċċedu l-EUR 2 000.
            
         
               (8)
            
            
               L-Artikolu 11(3) tar-Regolament (KE) Nru 73/2009 jistabbilixxi li fil-qafas tal-applikazzjoni tal-iskeda taż-żidiet prevista fl-Artikolu 121 ta’ dak ir-Regolament għall-pagamenti diretti kollha li ngħataw fl-Istati Membri l-ġodda fis-sens tal-Artikolu 2(g) ta’ dak ir-Regolament, id-dixxiplina finanzjarja ma għandhiex tapplika għall-Istati Membri l-ġodda qabel il-bidu tas-sena kalendarja li fir-rigward tagħha l-livell tal-pagamenti diretti li japplika fl-Istati Membri l-ġodda jkun talanqas ugwali għal dak li kien il-livell applikabbli għal tali pagamenti fl-Istati Membri l-oħra. Peress li l-pagamenti diretti għadhom soġġetti għall-applikazzjoni tal-iskeda ta’ żidiet fis-sena kalendarja 2013 fil-Bulgarija, u fir-Rumanija, ir-rata ta’ aġġustament li għandha tiġi ddeterminata permezz tar-Regolament preżenti ma għandhiex tapplika għall-pagamenti għall-bdiewa f’dawn l-Istati Membri.
            
         
               (9)
            
            
               Ir-Regolament (KE) Nru 73/2009 ġie adattat permezz tal-Att tal-Adeżjoni tal-Kroazja. Peress li l-Kroazja hija soġġetta għall-applikazzjoni tal-iskeda ta’ żidiet stipulata fl-Artikolu 121 tar-Regolament (KE) Nru 73/2009, fis-sena kalendarja 2013 ir-rata ta’ aġġustament li għandha tiġi ddeterminata permezz tar-Regolament preżenti ma għandhiex tapplika għall-pagamenti lill-bdiewa fil-Kroazja,
            
         ADOTTAT DAN IR-REGOLAMENT:
   Artikolu 1
   1.   L-ammonti ta’ pagamenti diretti fis-sens tal-Artikolu 2(d) tar-Regolament (KE) Nru 73/2009 li għandhom jingħataw lil bidwi li jaqbżu l-EUR 2 000 għall-applikazzjoni ta’ għajnuna sottomessa fir-rigward tas-sena kalendarja 2013 għandhom jitnaqqsu b’4,001079 %.
   2.   It-tnaqqis stipulat fil-paragrafu 1 ma għandux japplika għall-Bulgarija, għar-Rumanija u għall-Kroazja.
   Artikolu 2
   Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-9 ta’ Ottubru 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 209, 11.8.2005, p. 1.
   
      (2)  Ir-Regolament (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għall-bdiewa fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (ĠU L 30, 31.1.2009, p. 16).
   
      (3)  COM(2013) 159 finali.